*Бекмуратова Г.Т.1, Қайрбекқызы Шұғыла2*

*1* *пс.ғ.к., қауымд. профессор (доцент)*

*22 курс магистранты, Абай атындағы ҚазҰПУ*

**Ерте жастағы аутизмі бар баланың дамуына ерте араласудың ерекшелігі**

Аңдатпа

 Берілген мақалада ерте жастағы аутизмі бар балалардың дамуына ерте араласу мақсатында Денвер моделін қолданудың ерекшеліктері көрсетіледі. Осы санаттағы балалармен ерте кешенді жұмыс атқарудың тиімділігін арттыруда қолданылатын ата-аналар мен мамандарға арналған жаттығулар жүйесі көрсетілген.

 **Түйін сөздер:** ерте жас аутизмі, ерте араласу, Денвер моделі, ата-ана, қарым-қатынас.

 Қазіргі таңда елімізде ерте балалық шақтағы аутизмі бар балалар саны күн өте көбейіп келеді. Осы санаттағы балалардың санының өсуінен оларды тәрбелеу, білім беру мен әлеуметтендіру мәселелері көптеген мамандар үшін өзекті болып отыр.

 Аутизм немесе аутизм спектрінің бұзылыстары - әлеуметтік және коммуни-кациялық қиындықтары мен қайталанатын және шектеуші мінез-құлық негізінде анықталады, олар ауырлық дәрежесіне байланысты жеке адамдарда өзгеше болуы мүмкін. Аутизмді 18-24 айлық жастан бастап қоюға болады, дәл осы жас шамасында тән белгілерді типтік дамудан және басқа бұзылыстардан ажыратуға болады. Аутизм көбінесе баланың бастамашылық қабілетіне әсер етеді. Атап айтқанда, аутизмі балалардың адамдармен қарым-қатынас жасау мүмкіндігі азырақ және іс-әрекеттердің тек тар шеңберімен айналысуға бейім болып келеді. Бұл қасиет оларға бұзылыстың алғашқы көрінісінен бастап тән болып, өмір бойы сақталатын аутизмнің белгілерінің бірі болып табылады. Кішкентай бала үшін әлеуметтік қарым-қатынастардың шектеулі болуы оқу мүмкіндіктерінің төмендеуіне, танымдық әрекеттерінің дамымауына әкеледі. Өз кезегінде, іс-әрекеттің шектеулі және қайталанушылығына байланысты бір нәрсені үйрену мүмкіндіктерін төмендетеді. Соның негізінде балада адамдар мен айналасындағы оқиғалар туралы өз ойын қалыптастыра алатын өзінді тәжірибесі әлде қайта аз болады[1].

 Өздеріңіз білетіндей, өмірдің алғашқы жылдары баланың одан әрі дамуы үшін өте маңызды. Мидың дамуы бойынша заманауи зерттеулер баланың миының қаншалықты икемді екеніндігін және де бала өмір сүретін орта оның дамуы мен мінез-құлқына үлкен әсер етедігін көрсетеді. Бұл көмек көрсету бағдарламасын тиімді жүзеге асыруға мүмкіндіктер береді.Сондай бағдарламалардың бірі-Денвер моделі болып табылады.

 Денвер моделі - үлкен сынақтарда тиімділігі дәлелденген ерте араласудың кешенді үлгісі болып табылады. Денвер моделінің ыңғайлылығы арнайы жабдықты қажет етпейтіндігінде, оны мамандар, ата-аналар, терапевтер орталықта да, үйде де пайдалана алады. Ол типті өзгерістер болмаған жағдайда бағдарламаны өзгертудің икемді жүйесін қарастырады. Денвер моделі ерте балалық шақтағы дағдылардың кең ауқымын дамытуға бағытталған, оның ішінде: жалпы және ұсақ моторика, сөйлеу, ойын, бірлескен зейін, әлеуметтік дағдылар, еліктеу дағдылары, когнитивтік дағдылар және өзін-өзі күту дағдылары [2].

 Денвердің ерте араласу үлгісі ата-ана мен бала қарым-қатынасын басты назарға алады. Бұл ата-аналарға қарапайым ойын, бала күтімі кезіндегі коммуникативті өзара әрекеттесу және басқа күнделікті әрекеттер кезінде көңілді және мазмұнды қарым-қатынас арқылы оқу мүмкіндіктерін жасауға көмектеседі. Бұл үшін ата-аналарға арнайы білім мен дағдылар игеру қажет емес. Аутист әрбір баланың өзіндік ерекше қабілеттері мен қиындықтарының жиынтығы бар. Бұл балалардың да ұнайтыны және ұнатпайтыны, таланттары мен қиындықтары болады. Дегенмен, олардың барлығына ортақ бір нәрсе: олар үшін басқа адамдармен қарым-қатынас жасау, сондай-ақ әдеттегі қарапайым ойыншықтармен ойнау қиындық тудырады.

 ЕАДМ ойын әрекетіне енгізілген, ол даму салаларындағы бірқатар міндеттерді шешеді және өте жоғары жылдамдықта жүреді. Бұл оқытудың көп бөлігін әдеттегі ойын әрекеттерінде өткізуге мүмкіндік береді және маман мен баланың оқу уақытын тиімді пайдалануға әкеледі. Терапия барысында бес ерекше маңызға ие салалар: еліктеу, вербалды емес қарым-қатынас, вербалды қарым-қатынас, әлеуметтік даму және ойын болып табылады. ЕАДМ үш аралас дәстүрлі біріктірілген оқыту әдістері мен тәсілдері пайдаланады: ABA, PRT және Денвер моделі [3].

 Бірлескен жағдайда жоғарыда сипатталған әдістер баланы басқа адаммен жағымды эмоционалды тәжірибеге тартуға, баланың назарын әлеуметтік ынталандыруға аударуға, мұндай ынталандыруды балаға пайдалы етуге және баланың мұндай әрекеттерді жалғастыруға ынтасын жоғарылатуға бағытталған. Мамандар бұл әдістерді баланың әлеуметтік және коммуникативті мінез-құлқын мүмкіндігінше «қалыптыға» жақындату үшін пайдаланады. Бірлескен әдістерден бөлек, Денверлік моделге сай ересек пен баланың терапия барысында әрекет ету әдістері бар. Олар:

1. Ересектер балалардың аффективті, қозу және зейін күйлерін реттейді және оңтайландырады. Ересек баланың оқуға оңтайлы қатысуы үшін өз іс-әрекетін, дауыс ырғағын және белсенділік деңгейін таңдау арқылы баланың аффекті әрекеті мен қозуын реттейді.

2. Ересектердің баланың позитивті аффектісін қолдануы. Позитивті әсер барлық терапияны қамтып, баланың қажеттіліктері мен қабілеттеріне сәйкес келеді, оны қатты қоздырмайды және оқуға жақсы ынталандырады етеді.

3. Ауыспалы және жұптық өзара өарым-қатынас арқылы әрекет ету. Бала ересектердің әрекеттеріне белсенді түрде қатысады, соның ішінде ойыншықтар береді,жинайды; ересектерді бақылайды және екеуінің әрекеттері туралы хабардарлығын көрсетеді.

4. Ересектер баланың қарым-қатынас сигналдарын сезуі мен жауап қайтаруы. Бұл ересек адамның балалардың жағдайына, мотивтері мен сезімдеріне бейімделуін білдіреді. Ересек баланың вербалды, жесттік қарым-қатынас әрекеттерін байқап, оған жауап қайтарады .

5. Көп және алуан түрлі коммуникация мүмкіндіктері пайда болады. Ересек адам әр ойын әрекеті кезінде баланың мақсаттарымен көрсетілген бірнеше түрлі коммуникация функцияларын қамтитын коммуникацияларды жүргізеді. Олар түрлі прагматикалық функциялар, соның ішінде сұрау, наразылық білдіру, түсініктеме беру, көмек сұрау, сәлемдесу, атау, кеңейту және т.б. Ересек адам үлгілеу, қайта құру, баланың мәлімдемелерін кеңейту және баланың мәлімдемелерін қайталау сияқты бірқатар әдістерді пайдаланады.

6. Әрекеттерді пысықтау. Ересек адам материалдарды және әртүрлі схемаларды, тақырыптар мен вариацияларды қолдана отырып, әрекеттер мен материалдарды икемді, ойластырылған түрде пайдаланады. Ересек адам бір жаттығуда дамудың әртүрлі салаларынан бірнеше мақсатты көздейді.

7. Ересектердің тілі баланың вербалды және вербалды емес коммуникативті мақсаттары мен қабілеттеріне үнемі сәйкес, прагматикалық болып келеді.

8. Бір әрекеттен екінші әрекетке өту тиімді басқарылады. Ересек адам бір әрекетті жауып, басқаларын жасау арқылы баланың өзгеретін қызығушылықтарын қолдайды, осылайша баланың қызығушылығы бір әрекеттен келесі әрекетке біркелкі тоқтаусыз ауыстырады. Баланың дербестігі тәрбиеленеді, бала зейіні жаңа әрекетке тез қосылады [3].

 Қорыта келгенде, Денвер моделі мамандар мен ата-аналарға аутист балаларға ерте көмек көрсету барысында тиімді бағдарламалардың бірі болып табылады. Осы бағдарлама барысына тұлға аралық алмасу және позитивті әсер ету, шынайы өмір материалдары мен белсенділіктермен ортақ қатысу, тұрақты вербалды және вербалды емес коммуникация, дамудың барлық салаларын қарастыратын дамуға негізделген оқу бағдарламасы, оқу теориясы мен жағымды мінез-құлық тәсілдеріне негізделген тәжірибелерге қол жеткізу, көп салалы перспектива және жекелендіру кіреді.

*Қолданылған әдебиеттер*

*1. Global prevalence of autism: A systematic review update. Zeidan J et al. Autism Research 2022 March.*

*2. Денверская модель раннего вмешательства для детей с аутизмом : Как в процессе повседневного взаимодействия научить ребенка играть, общаться и учиться / Салли Дж. Роджерс, Джеральдин Доусон, Лори А. Висмара ; [пер. с англ. В.Дегтяревой]. — Екатеринбург:Рама Паблишинг,2016. — 416 с.*

*3. Роджерс С., Доусон Дж. Учебник по Денверской модели раннего вмеша-тельства для детей с аутизмом. Развиваем речь, умение учиться и мотивацию. / Перевод с англ. Под общей редакцией М. Кузьмицкой и Л. Толкачева — Москва: ИП Толкачев, 2019. — 432 с.*